ଭୁବନେଶ୍ୱର, ଜାନୁଥାରୀ ୨୫(ଲୋକାଲ ୱାୟାର): ଶିକ୍ଷା ଓ ଗବେଷଣା କ୍ଷେତ୍ରରେ ଓଡ଼ିଆ ଭାଷାର ଗୁରୁତ୍ୱ ବୃଦ୍ଧି ପାଉଥିବାରୁ ଏକ ଉତ୍କୃଷ୍ଟ ଇଂରାଜୀ-ଓଡ଼ିଆ ଅଭିଧାନ ପ୍ରସ୍ତୁତ କରିବା ପାଇଁ ନିଷ୍ପତ୍ତି ନିଆଯାଇଛି ।
ଏଥିପାଇଁ କାନାଡାର କାନ୍ସା ସଂସ୍ଥା ପକ୍ଷରୁ ପ୍ରଦତ୍ତ ପ୍ରସ୍ତାବକୁ ଓଡ଼ିଆ ଅଧ୍ୟୟନ ଓ ଗବେଷଣା ସଂସ୍ଥାର କାର୍ଯ୍ୟକାରୀ ସମିତି ଅନୁମୋଦନ କରିଛି ।
ଜାତୀୟ ଶିକ୍ଷାନୀତି ମାତୃଭାଷାକୁ ପ୍ରୋତ୍ସାହିତ କରିବା ସହିତ ଓଡ଼ିଆ ମାଧ୍ୟମରେ ଜାତୀୟସ୍ତରର ଉଚ୍ଚଶିକ୍ଷା ଓ ବିଭିନ୍ନ ପ୍ରତିଯୋଗିତାମୂଳକ ପରୀକ୍ଷା ଲେଖିବାର ସୁଯୋଗ ପ୍ରଦାନ କରିଥିବାରୁ ଏକ ପରିମାର୍ଜିତ ନିର୍ଭୁଲ ଇଂରାଜୀ ଓଡ଼ିଆ ଅଭିଧାନର ଆବଶ୍ୟକତା ଅଛି ବୋଲି ଅନୁଷ୍ଠାନର ଅଧ୍ୟକ୍ଷ ତଥା ପ୍ରାକ୍ତନ ରାଷ୍ଟ୍ରଦୂତ ଅବସର ବେଉରିଆଙ୍କ ଅଧ୍ୟକ୍ଷତାରେ ଅନୁଷ୍ଠିତ ଆଜିର କାର୍ଯ୍ୟକାରି ସମିତିରେ ମତ ପ୍ରକାଶ ପାଇଥିଲା ।
ପ୍ରାୟ ଏକଲକ୍ଷରୁ ଉର୍ଦ୍ଧ୍ବ ଶବ୍ଦାବଳୀକୁ ନେଇ ପ୍ରସ୍ତୁତ ହେବାକୁ ଥିବା ଏହି ଅଭିଧାନ ପାଇଁ ପ୍ରଥମ ପର୍ଯ୍ୟାୟ ଖର୍ଚ୍ଚ ନିମନ୍ତେ ସଦସ୍ୟମାନଙ୍କ ଦେୟରୁ ଏକ ପାଣ୍ଠି ଗଠନ କରାଯିବ ।
ଆବଶ୍ୟକୀୟ ଅର୍ଥ ଭରଣା ପାଇଁ ରାଜ୍ୟ ସରକାର, ବିଭିନ୍ନ ସଂସ୍ଥା ଓ ବଦାନ୍ୟ ବ୍ୟକ୍ତି ତଥା ସମସ୍ତ ଭାଷା ଅନୁରାଗୀ ବ୍ୟକ୍ତିଙ୍କୁ ଅନୁରୋଧ କରାଯିବ ।
ଏକ ବର୍ଷ ମଧ୍ୟରେ ଏହି କାର୍ଯ୍ୟ ସମାପ୍ତ କରିବାର ଲକ୍ଷ୍ୟ ଧାର୍ଯ୍ୟ ହୋଇଥିବାରୁ ଖୁବଶୀଘ୍ର କାନସା ସହ ବୁଝାମଣା ପତ୍ର ସ୍ୱାକ୍ଷର ହେବ ।
ଏହା ସହିତ ଓଡ଼ିଆରୁ ଇଂରାଜୀ ଏବଂ ବିଭିନ୍ନ ବିଷୟକୁ ନେଇ ସ୍ୱତନ୍ତ୍ର ବିଷୟ ଭିତ୍ତିକ ଅଭିଧାନ, ଗଣମାଧ୍ୟମରେ ହିନ୍ଦୀ ଓ ଇଂରାଜୀ ଶବ୍ଦର ବହୁଳ ବ୍ୟବହାରକୁ ଦୃଷ୍ଟିରେ ରଖି ଏକ ସ୍ୱତନ୍ତ୍ର ଗଣମାଧ୍ୟମ ଅଭିଧାନ ପ୍ରସ୍ତୁତ କରାଯିବ ବୋଲି ଆଜିର ବୈଠକରେ ନିଷ୍ପତ୍ତି ହୋଇଛି ।
